b'\n_START_ARTICLE_\nU\xc5\xa1esno maslo\n_START_PARAGRAPH_\nU\xc5\xa1esno maslo, u\xc5\xa1esna smola ali cerumen je rjavkast voskast izlo\xc4\x8dek \xc5\xbelez mastilk (cerumenskih \xc5\xbelez) v sluhovodu, ki vsebuje tudi izlo\xc4\x8dek lojnic in odlu\xc5\xa1\xc4\x8dene celice povrhnjice. V sluhovodu nastaja pri \xc4\x8dloveku in drugih sesalcih. \xc5\xa0\xc4\x8diti ko\xc5\xbeo zunanjega sluhovoda, omogo\xc4\x8da njegovo \xc4\x8di\xc5\xa1\xc4\x8denje in mazanje, hrati pa deloma \xc5\xa1\xc4\x8diti pred vdorom bakterij, gliv, \xc5\xbeu\xc5\xbeelk in vode.\n_START_SECTION_\nSestava\n_START_PARAGRAPH_\nGlavna sestavina u\xc5\xa1esnega masla so odlu\xc5\xa1\xc4\x8dene celice ko\xc5\xbee. Okoli 60\xc2\xa0% predstavlja keratin, 12\xe2\x80\x9320\xc2\xa0% nasi\xc4\x8dene in nenasi\xc4\x8dene dolgoveri\xc5\xbene ma\xc5\xa1\xc4\x8dobne kisline prisotni so \xc5\xa1e alkoholi, skvaleni in 6\xe2\x80\x939\xc2\xa0% holesterola.\n_START_SECTION_\nVla\xc5\xbena in suha oblika\n_START_PARAGRAPH_\nObstajata dve genetsko pogojeni vrsti u\xc5\xa1esnega masla: vla\xc5\xbeno u\xc5\xa1esno maslo, ki je genetsko dominantno, in suho u\xc5\xa1esno maslo, ki je recesivno. Suho u\xc5\xa1esno maslo je sivo in drobljivo ter je bolj zna\xc4\x8dilno za Azijce in ameri\xc5\xa1ke domorodce, medtem ko je vla\xc5\xbeno u\xc5\xa1esno maslo mokro, medenorjave do temnorjave barve in bolj zna\xc4\x8dilno za \xc4\x8drnce in Evropejce. S pomo\xc4\x8djo preu\xc4\x8devanja vrste u\xc5\xa1esnega masla so antropologi ugotavljali selitvene vzorce ljudstev v preteklosti, na primer Inuitov. Razlika v obeh vrstah je posledica sestave; vla\xc5\xbeno u\xc5\xa1esno maslo vsebuje ve\xc4\x8d lipidov (50\xc2\xa0%) in pigmentnih zrnc kot suho u\xc5\xa1esno maslo (suho u\xc5\xa1esno maslo vsebuje okoli 30\xc2\xa0% lipidov). Genetsko je vzrok v spremembi enega baznega para (polimorfizem posameznega nukleotida) v genu ABCC11. Posamezniki s suhim u\xc5\xa1esnim maslom so homozigoti za adenin, medtem ko imajo posamezniki z vla\xc5\xbenim u\xc5\xa1esnim maslom na tem mestu v genu vsaj en gvanin.\n_START_SECTION_\nPrekomerno nastajanje\n_START_PARAGRAPH_\nPrekomerno nastajanje u\xc5\xa1esnega masla lahko moti prehod zvoka po sluhovodu in povzro\xc4\x8di prevodno naglu\xc5\xa1nost.'